Kansanedustajien sopeutumiseläkkeen poistamisesta käynnistetty kansalaisaloite (siirryt toiseen palveluun)on rikkonut 50 000 allekirjoituksen rajan. Rajapyyykin rikkoutumisen jälkeen aloite voi edetä eduskunnan käsittelyyn. Allekirjoituksia on kertynyt erityisesti viimeisen parin viikon aikana.

Uuden Suomen (siirryt toiseen palveluun) mukaan entisille kansanedustajille maksettiin vuonna 2017 sopeutumiseläkettä yhteensä yli 1 300 000 euroa.

Kansalaisaloitteet ovat saaneet viime aikoina tuulta purjeisiinsa.

Esimerkiksi työttömiä koskevan aktiivimallin kumoamiseksi käynnistettiin joulukuussa kansalaisaloite, jolla oli keskiviikkoiltapäivään mennessä yli 120 000 allekirjoitusta.

Eduskunnan verkkosivujen (siirryt toiseen palveluun)mukaan ennen vuotta 2011 kansanedustajana ollut voi saada sopeutumiseläkettä, jos hän ei työllisty työmarkkinoilla. Ehtona on, että henkilö on toiminut kansanedustajana vähintään seitsemän vuoden ajan.

Maaliskuusta 2011 alkaen edustajantoimensa aloittaneille ei makseta sopeutumiseläkettä vaan sopeutumisrahaa. Sopeutumisrahaa maksetaan edustajantoimen pituudesta riippuen enintään kolmen vuoden ajan edustajantoimen päättymisestä. Sopeutumisrahan maksamiseen vaikuttavat myös entisen kansanedustajan muut ansio- ja pääomatulot.